## El Consell és informat de la situació actual de la modernització de regadius després de la declaració de la CHX de “situació excepcional per sequera”

*** El document detalla les accions que desenvolupa la Conselleria per a reduir el consum d’aigua i afavorir el seu estalvi en les explotacions en un context d’escassetat hídrica creixent
* La superfície de regadiu a la Comunitat Valenciana supera les 300.000 hectàrees, més de 200.000 de les quals disposen de reg localitzat​​​​​​​**

El Ple del Consell ha pres nota d’un informe de la Conselleria d’Agricultura, Ramaderia i Pesca sobre la situació actual de la modernització dels regadius a la Comunitat Valenciana, després de la recent declaració per part de la Confederació Hidrogràfica del Xúquer de la “situació excepcional per sequera extraordinària” en tota la demarcació, i indicar que en els pròxims mesos es revisaria la situació a fi d’aplicar més restriccions per al reg.

Davant d’una previsió d’escassetat d’aigua per a atendre la demanda de l’agricultura, el document detalla les accions que està desenvolupant la Conselleria amb l’objectiu de reduir el consum hídric i afavorir-ne l’estalvi en les explotacions.

Pel que fa a les obres d’interés general, a més de continuar amb les iniciades en exercicis anteriors, s’està redactant l’encàrrec per a dur a terme la segona fase de les ajudes al Baix Segura per un import d’uns 13 milions d’euros, cosa que millorarà el reg als municipis d’Orihuela, Rafal, Callosa de Segura, Formentera del Segura, Albatera, Crevillent, Elx i Dolores.

En este àmbit, també està en tramitació la licitació del sector 4 de la séquia Reial del Xúquer, que té la zona regable als municipis d’Alberic i Massalavés, i el sector 35 de la séquia Reial del Xúquer als municipis d’Almussafes, Benifaió i Sollana, amb un pressupost base de licitació de 4.611.478 euros i de 5.276.750 euros respectivament.

En idèntica situació es troba la convocatòria de 2024 per a la utilització racional de l’aigua i la millora de l’eficiència energètica en regadius, per un import de set milions d’euros, ampliable a 1.800.000 euros més.

A més, en la PEPAC 2023-2027 hi ha previst un total de 20 milions d’euros de finançament públic per a la intervenció relativa a ajudes a inversions en infraestructures de regadius amb objectius ambientals, dirigida a contribuir a una gestió eficient de l’aigua, mitjançant les inversions en modernització d’infraestructures i sistemes de reg (emmagatzematge, transport, distribució) que no comporten un augment de la superfície de reg. L’orde de bases per a la convocatòria d’estes ajudes es troba en elaboració.

El document també informa de la convocatòria d’ajudes per a l’adaptació al risc d’inundació al Baix Segura, per un import total de 2.662.000 euros, que finalitza el 15 d’abril.

També s’està elaborant un decret d’ajuda per raons socials i econòmiques per un import de 18.124.294,50 euros, que serà un instrument necessari per a complir el Conveni d’Alarcón. D’esta manera, es tracta de donar el suport necessari per a la modernització de determinats sectors de la séquia Reial del Xúquer, la qual cosa permetrà estalviar quasi 7 hm³ que es derivaran com a cabals ecològics al Parc Natural de l’Albufera.

En l’actualitat, la superfície de regadiu a la Comunitat Valenciana se situa entorn de 307.000 hectàrees i el reg localitzat està present en més de 204.000 d’estes hectàrees, cosa que suposa el 73 % de les terres regades, però que empra només un 48 % de l’aigua de reg, enfront del 52 % que utilitzen les 90.000 hectàrees d’explotacions regades per gravetat.

Fecha: 09/04/2024